Darba, Kristu kien qal lid-dixxipli tiegħu li 'hu aktar faċli għal ġemel li jgħaddi minn għajn ta' labra, milli għal raġel sinjur li jidħol fis-Saltna ta' Alla.' Issa, artist Russu ħa din l-isfida biblika b'mod litterali, u rnexxielu jdaħħal sebgħa minn dawn l-annimali – u tliet siġriet tal-palm – f'ras labra tal-ħjata. L-artist hu l-minjaturist Nikolai Aldunin, ta' 56 sena, li jagħmel dan ix-xogħol, biex skont hu jittestja kemm idejh għadhom sodi. Hu jwettaq l-arti tiegħu fl-appartament li għandu f'Moska. L-artiġjanat tiegħu tant hu ċkejken li jagħmel użu minn mikroskopju li għandu 28 sena, u l-għodod li juża jinkludu s-superglue, siringi u toothpicks. Aludin jgħid li minn dejjem ispiratu l-leġġenda Russa fuq Levsha, artiġjan xellugi, li tant kien kapaċi, li kellu l-ħila jqiegħed in-nagħal fuq baqqa. Għalhekk, hu ttanta jagħmel xogħlijiet ċkejknin u rnexxielu. Iżda jirrakkonta li mhux kollox jiġih sew. Darba, ffrustra ruħu bil-kbir. Kien qed jaħdem rifle f'ċokon enormi u tilef il-parti ta' wara tagħha. Kien ilu jaħdmiha ġimagħtejn. Wara li poġġa bilqiegħda, pejjep sigarett u kkalma, qatagħha li jerġa' jibdieha mill-ġdid. Qal: "Biex tagħmel dawn l-affarijiet ma tistax tkun irrabjat, għax tkun trid twettaq dak kollu li ruħek tiddetta lil idejk."
L-iġmla fil-labra